Լա Մոտայի ամրոց

Լա Մոտայի ամրոց  (), միջնադարյան ամրոց Իսպանիայի Վալյադոլիդ նահանգի Մեդինա դել Կամպո մունիցիպալիտետում։ Անվանումն ստացել է դիրքի համար. գտնվում է բարձր բլրի վրա՝  mota (իսպաներեն), որտեղից երևում են քաղաքն ու շրջակայքը։ Հարակից քաղաքը տարիների ընթացքում շրջապատված է եղել ընդարձակ պարսպով, որից մնացել են մասունքներ։

1904 թվականից ամրոցը գտնվել է պետական հոգածության ներքո, այնուհետև ընդգրկվել է Իսպանիայի մշակութային ժառանգությունների ցանկում ():

Պատմություն
Քաղաքը կառուցվել է մավրերի արշավանից հետո 1080 թվականին, որի շուրջը կառուցվել է ամրաշինություն։ 1354 թվականին Էնրիկե II-ը գրավել է տարածքը։ 1390 թվականին Կաստիլիայի թագավոր Խուան I-ը քաղաքը նվիրել է որդուն՝ Արագոնի ապագա թագավոր ինֆանտ Ֆերդինանտ I-ին։ Վերջինիս մահից հետո նրա որդին` Արագոնի թագավոր Խուան II-ը 1433 թվականին հարկեր է սահմանել տեղի բնակչության համար՝ օգնելու Մոտայի շինարարությանը։ Հետագա դարերում ամրոցն ու քաղաքը Կաստիլիայի և Արագոնի մրցակից թագավորների ձեռքից ձեռք են անցել։ 1439 թվականին Արագոնի արքայազնը փակելով քաղաքի դարպասները՝ Կաստիլիայի թագավորին բանտարկել է ամրոցի պատերի ներսում։ 1441 թվականին կաստիլիացի թագավորը կարողացել է ստիպել ամրոցում գտնվող արագոնցի 250 զինվորների անձնատուր լինել։

1445 թվականին՝ Օլմեդոյի ճակատամարտից հետո ամրոցը մեկընդմիշտ անցել է Կաստիլիայի միապետության ենթակայության ներքո։ 1460 թվականին Էնրիկե IV-ը կառուցել է ամրոցի գլխավոր աշտարակը։ 1464 թվականին Էնրիկեն ամրոցը տվել է Տոլեդոյի արքեպիսկոպոս Ալոնսո Կարիլյոյին, ով շուտով դավաճանել է թագավորին և աջակցել նրա մրցակից Պորտուգալիայի թագավոր Աֆոնսո V-ին։ Ամրոցն ուժով վերցնելուց հետո 1467 թվականին այն անցնում է Աֆոնսոյի աջակիցների ձեռքը, իսկ գյուղը շարունակում է սատարել Էնրիկեին։

Հետագայում, ամրոցը դարձել է  Կաստիլիայի թագուհի Իզաբելլա I և նրա զարմուհու  Խուանա Բելտրանեխայի վեճի առարկան։

Մի շարք տիրակալներ ունենալուց հետո Կաստիլիայի թագավորությունը 1475 թվականին հետ է պահանջել ամրոցը՝ այդտեղ կառուցելով հրետանային բաստիոն, որի մուտքի մոտ կաթոլիկ միապետներ Ֆերդինանտի և Իզաբելի զինանիշագիտական խորհրդանիշներն են։

Ամրոցը եղել է նաև հայտնի բանտ, որտեղ բանտարկվել են Էռնանդո Պիսառոն, Ռոդրիգո Կալդերոնը, դուքս Ֆեռնանդո դե Կալաբրիան, Չեզարե Բորջիան, ով կարողացել է 40 մետր բարձրությամբ աշտարակից պարանով մագլցելով փախչել ամրոցից։

Ակնարկ 
Ամրոցն աչքի է ընկնում մուտքի մոտ գտնվող բարձր աշտարակով (barbican): Ներսից ունի սեղանի տեսք, 4 աշտարակներ և քառակուսի բակ, ունի ներքին շղարշով մեծ քառակուսի աշտարակ, որն օգտագործել են նետաձիգները։

Ի սկզբանե ամրոց մտել են տեղական կարմիր աղյուսով կառուցված բացվող կամրջի (drawbridge) օգնությամբ։

Պատկերասրահ

Ծանոթագրություններ

Աղբյուրներ 
 Urrea Fernandez, Jesús; Jesús M. Parrado Del Olmo (1986). Historia de Medina del Campo y su tierra. Nacimiento y expansión. 1. Ayuntamiento de Medina del Campo. 84-505-4412-2.
 Cobos Guerra, Fernando; José Javier De Castro Fernandez (1998). Castillos y Fortalezas Castilla y León. León: Edilesa. 84-8012-186-6.

Արտաքին հղումներ 
Լա Մոտայի ամրոց, նորություններ 
Լա Մոտայի ամրոց, պատմություն և էվոլյուցիա

Իսպանիայի ամրոցներ